UDHËZIM 
Nr. 30, datë 4.11.2022

PËR PËRCAKTIMIN E RREGULLAVE DHE AFATEVE TË APLIKIMIT, SI DHE TË PROCEDURAVE TË PËRCAKTIMIT TË MASËS DHE MËNYRËS SË FINANCIMIT TË STUDENTËVE TË SHKËLQYER DHE ATYRE QË NDJEKIN PROGRAME STUDIMI QË PËRBËJNË PRIORITET KOMBËTAR 
( ndryshuar me udhëzimin nr. 26, datë 5.12.2023; nr.18, datë 1.8.2024)
[bookmark: _GoBack]                                                                                                                                (i përditësuar)

Në mbështetje të pikës 4, të nenit 102, të Kushtetutës, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë” dhe të pikës 6, të vendimit nr. 386, datë 1.6.2022, të Këshillit të Ministrave, “Për miratimin e fushave dhe të programeve të studimit, që përbëjnë prioritet kombëtar dhe mbështetjen financiare të studentëve të shkëlqyer e studentëve, që ndjekin këto programe në institucionet publike të arsimit të lartë”, ministri i Arsimit dhe Sportit,

UDHËZOJ:

1. Studentët, shtetas shqiptarë, që regjistrohen në institucionet publike të arsimit të lartë, në vitin akademik 2023–2024, e në vijim, aplikojnë për mbështetje financiare sipas përcaktimeve të VKM-së nr. 386, datë 1.6.2022, të ndryshuar, pranë Agjencisë Kombëtare të Financimit të Arsimit të Lartë (AKFAL), brenda dy muajve nga data e shpalljes së njoftimit për aplikim.
2. Studentët kanë mundësinë e aplikimit për përfitimin e mbështetjes financiare, nëse plotësojnë njërin nga tri kriteret si më poshtë: 
a) studenti ka përfunduar arsimin e mesëm të lartë me notë mesatare 10.00 dhe në secilin prej provimeve kombëtare të detyruara të maturës shtetërore është vlerësuar me jo më pak se nota e përshkallëzuar 9.5 deri në 10.00; 
b) studenti është fitues i njërit prej tri çmimeve të para në olimpiadat ndërkombëtare të arsimit parauniversitar, me më shumë se 15 vende pjesëmarrëse, pavarësisht notës mesatare, kur pranohet në programe studimi, që lidhen me lëndën(t)/disiplinën ku ka fituar çmimin; 
c) Studenti, i cili ka zgjedhur të ndjekë një prej programeve të studimit, që përbën prioritet kombëtar. 
2/1 Përcaktimi i programeve prioritare të studimit dhe kuotat e financimit për këto programe në institucionet publike të arsimit të lartë bëhet nga komisioni ad-hoc i ngritur pranë Ministrisë së Arsimit dhe Sportit, sipas përcaktimeve të pikës 6.1, të vendimit nr. 386, datë 1.6.2022, të Këshillit të Ministrave, të ndryshuar, dhe i dërgohen AKFAL-it. AKFAL-i njofton kuotat për IAL-të publike dhe shpërndan fondin e transferuar për këtë qëllim secilit prej tyre.
3. Studentët aplikojnë duke depozituar formularin për aplikim.
4. Pas përfundimit të afatit të aplikimeve, AKFAL-ja bën verifikimin e informacionit të paraqitur në aplikimin e çdo studenti. Për këtë qëllim merret informacion zyrtar nga Qendra e Shërbimeve Arsimore dhe/ose Drejtoria e Përgjithshme e Arsimit Parauniversitar, për të verifikuar përmbushjen e kritereve. 
5. Përzgjedhja e studentëve përfitues sipas shkronjave “a”, “b” dhe “c”, të pikës 2, të këtij udhëzimi, bëhet sipas përcaktimeve në vendimin nr. 386, datë 1.6.2022, Këshillit të Ministrave, të ndryshuar. Vendimi i institucioneve publike të arsimit të lartë për përzgjedhjen e studentëve përfitues, në programet prioritare të studimit, i njoftohet Agjencisë Kombëtare të Financimit të Arsimit të Lartë. Pas marrjes së vendeve të IAL­ve publike, AKFAL-i harton listën përfundimtare dhe ia përcjell ministrisë përgjegjëse për arsimin. Bazuar në këtë listë, ministria përgjegjëse për arsimin akordon fondin për çdo institucion publik të arsimit të lartë.
6. Brenda 10 ditëve nga miratimi i listës përfundimtare, sipas pikës së mësipërme, studentët përfitues dhe institucionet publike të arsimit të lartë, ku ata janë regjistruar, njoftohen për të lidhur marrëveshjen trepalëshe mes përfituesit të financimit ose përfaqësuesit ligjor të tij, ministrisë përgjegjëse për arsimin dhe institucionit publik të arsimit të lartë. 
7. Një kopje zyrtare e marrëveshjes së nënshkruar, jo më vonë se dy ditë nga data e nënshkrimit, i përcillet çdo institucioni publik të arsimit të lartë, ku është regjistruar studenti përfitues i fondit të mbështetjes financiare. 
8. Pas nënshkrimit të marrëveshjes trepalëshe, çdo muaj, institucioni publik i arsimit të lartë duhet të kryejë pagesën në llogarinë bankare të përfituesit, e cila është përcaktuar në marrëveshjen e nënshkruar. Masa e financimit nuk mund të tejkalojë nivelin e pagës minimale në shkallë vendi. 
9. Për studentët, të cilët mund të kenë kryer pagesën e tarifës së shkollimit, institucioni publik i arsimit të lartë, menjëherë pas nënshkrimit të marrëveshjes trepalëshe, duhet të bëjë rimbursimin e tarifës së paguar.
10. Për studentët përfitues. AKFAL-i do të bëjë verifikimin e plotësimit të kërkesave të pikës 4, të vendimit nr. 386, datë 1.6.2022, të Këshillit Ministrave, të ndryshuar. Për këtë qëllim, IAL-të duhet të depozitojnë, brenda muajit tetor, vërtetimin për shlyerjen e të gjithë detyrimeve të vitit paraardhës dhe/ose listën e notave sipas përcaktimeve të pikës 4, të vendimit nr. 386, datë 1.6.2022, të Këshillit të Ministrave, të ndryshuar. Në rast të mosplotësimit të kërkesave të pikës 4, të vendimit nr. 386, datë 1.6.2022, të ndryshuar, studenti humb të drejtën e përfitimit të mbështetjes financiare për vitin akademik pasardhës. Në këtë rast, AKFAL-i njofton studentin, institucionin publik të arsimit të lartë dhe ministrinë përgjegjëse për arsimin.
11. Për vitet akademike pasardhëse, pas vitit akademik të nënshkrimit të marrëveshjes trepalëshe, lista me të gjithë përfituesit e çdo viti akademik do të miratohet brenda muajit dhjetor, duke njoftuar studentët përfitues dhe institucionet publike të arsimit të lartë. 
12. Pas nënshkrimit të marrëveshjes trepalëshe, konfirmimi i frekuentimit të programit përkatës të studimit nga studentët përfitues, për çdo muaj të pjesës së mbetur të vitit akademik kur është nënshkruar marrëveshja, si dhe për çdo muaj të viteve akademike në vijim, do të bëhet nga institucioni publik përkatës i arsimit të lartë. 
13. Fondet për mbështetjen financiare të studentëve sipas këtij udhëzimi, përballohen nga buxheti i ministrisë së arsimit dhe sportit, që i akordohet institucioneve publike të arsimit të lartë, në programin 09450, në formë grandi. 
14. Për vitin 2022, për ato institucione publike të arsimit të lartë, të cilat do të kenë nevojë për fonde shtesë për përballimin e efekteve financiare që burojnë nga zbatimi i këtij udhëzimi, këto fonde shtesë do të kompensohen nga ministria përgjegjëse për arsimin. 
15. Udhëzimi nr. 27, datë 2.8.2022, i ministrit të Arsimit dhe Sportit “Për përcaktimin e rregullave, afateve të aplikimit, shqyrtimit dhe procedurat e masës dhe mënyrës së financimit të studentëve të shkëlqyer dhe atyre që ndjekin programe që përbëjnë prioritet kombëtar” shfuqizohet.
16. Ngarkohen për zbatimin e këtij udhëzimi, Sekretari i Përgjithshëm, Drejtoria e Buxhetit dhe Menaxhimit Financiar, Drejtoria e Programimit, Standardizimit dhe Harmonizimit në Ministrinë e Arsimit dhe Sportit, Agjencia Kombëtare e Financimit të Arsimit të Lartë, Qendra e Shërbimeve Arsimore, Drejtoria e Përgjithshme e Arsimit Parauniversitar dhe institucionet publike të arsimit të lartë. 
Ky udhëzim hyn në fuqi pas botimit në Fletoren Zyrtare.

MINISTËR I ARSIMIT DHE SPORTIT 
Evis Kushi
